Franjo Bayros 1898.
**Frnjo Bayros** (njem. *Franz Wilhelm von Bayros*; Zagreb, 28. svibnja 1866. - Beč, 3. travnja 1924.), austrijski i hrvatski erotski i pornografski ilustrator i slikar. Poznat je po svojoj seriji crteža u knjizi *Priče sa stola za oblačenje*. Pripadao je dekadentnom pokretu u umjetnosti.

Životopis
---------

Franz von Bayros rođen je u Zagrebu. Njegov otac bio je markiz Otto, čija je obitelj došla iz Španjolske u vrijeme vladavine Karla V.. Franzov otac radio je kao činovnik Južnih željeznica u Zagrebu, Bosni i Beču. Majka mu je iz obitelji Rengelrod, a djelomično je i hrvatskog porijekla.

Von Bayros je gimnaziju i studij slikarstva pohađao u Beču, počevši studirati 1882. na *Akademie der bildenden Künste*. Nakon očeve smrti 1888. zaposlio se u atelijeru Gottfrieda Seelosa s kojim je obišao dalmatinsku obalu. Uskoro je upao u visoko društvo te ulazi u krug prijatelja Johanna Straussa mlađeg, čiju je pokćerku oženio 1896.

Bayros je 1897. otišao na daljnje obrazovanje u München, gdje pohađa poznatu školu *Knirr*. Prvu izložbu imao je 1904. u Münchenu. Ilustracijom knjiga bavio se do 1907. kada je protiv njega pokrenut postupak zbog ilustracija u knjizi Maxa Semmerausa *Priče sa stola za oblačenje*. Tada je napustio München i nastanio se u Beč. Između 1904. i 1908. išao je na studije u Pariz i Italiju. Izložbe je također održao 1912. u Berlinu i 1913. u Budimpešti. Iste godine je sudjelovao na izložbi Hrvatskog društva umjetnosti u Zagrebu sa stotinu radova (ex librisa i ilustracija knjiga).

Pokušao se vratiti u München 1923. ali je zbog gospodarske krize ostao živjeti u Beču. U Münchenu se bavio crtanjem vinjeta i ilustriranjem knjiga. Radio je crno-bijele ilustracije u maniri rokokoa secesije. Njegov je crtež najviše odgovarao galantnim romanima, objavljenim primjerice u djelima Henrya Murgera i Rudolfa Hansa Bartscha. Poslije Prvog svjetskog rata ilustrirao je priče iz *Tisuću i jedne noći*, *Aretinove pjesme*, Casanovine memoare, Prévostovu *Manon Lescaut*, Aristofanovu *Lizistratu* i dr. Pored toga, Bayros je radio i mape (10 akvarela *Aus meinen Schlössern* i dr.) mnogobrojne ex librise (najviše s mondenim ljepoticama) te ilustracije knjiga za Almathea-Verlag. Za Danteovu *Božanstvenu komediju napravio je oko 2000 manje uspješnih ilustracija. Kao slikar, najviše se bavio ženskim portretom. Potpuni popis njegovih ilustracija knjiga, mapa i ex librisa objavio je Rudolph Weigel u Lepzigu 1926.*

Von Bayros je tijekom života napravio preko 2000 crteža. Njegova djela se izlažu na svjetskim izložbama erotike, a imaju ih i brojni svjetski kolekcionari, erotomani.

Galerija
--------

* 
* 
*

Izvori
------

1. ↑  „Franz von Bayros" (engleski). CFM Gallery. Pristupljeno 20. 1. 2023.
2. ↑  „Franz von Bayros" (engleski). Artnet. Pristupljeno 20. 1. 2023.
3. 1 2 3 4 5  Božena Šurina: Bayros, Franjo. Hrvatski biografski leksikon. Leksikografski zavod Miroslav Krleža, 1983. Pristupljeno 28. lipnja 2014.
4. 1 2  Monografija 'Eros i pornos': Od ilegalnog golicanja mašte do kritike društva Arhivirano 2016-03-07 na Wayback Machine-u. Jutarnji list, 16. ožujka 2010. Pristupljeno 28. lipnja 2014.
5. 1 2 3  „History of Art: Franz von Bayros" (engleski). www.all-art.org. Arhivirano iz originala na datum 2020-02-14. Pristupljeno 20. 1. 2023.
6. ↑  „Franz Von Bayros" (engleski). lambiek.net. Pristupljeno 20. 1. 2023.